HMMWV

High Mobility Multipurpose Wheeled Vehicle (HMMWV, uttales Humvee) er et terrenggående kjøretøy produsert av amerikanske AM General.  Som navnet antyder så brukes det i en rekke roller som for eksempel feltvogn, sambandsbærer, våpenbærer eller ambulanse.

Den amerikanske hæren er den største brukeren av HMMWV, men også det amerikanske marinekorpset er en stor bruker.  Andre nasjoner som har HMMWV-varianter i tjeneste er blant annet Danmark, Filippinene, Mexico, Thailand, Djibouti, Luxembourg og Taiwan.

 Historie 
Den amerikanske hæren utarbeidet en spesifikasjon på en arvtager til jeepen i 1979.  I juli samme år var AM General i gang med utviklingen av sin kandidat. Den første produksjonsmodellen rullet av samlebåndet i Mishawaka i Indiana i 1984. De siste Jeep-modellene var planlagt utfaset i 1994.

Den første prototypen ble testet ved Nevada Automotive Test Center i juli 1980, bare elleve måneder etter at prosessen startet. Utviklingskontraktene kom i juni 1981.  Konkurrentene var Chrysler Defence og Teledyne. Den første prøveserien på elleve kjøretøyer ble levert den amerikanske hæren i april 1982. 22. mars 1983 ble en produksjonskontrakt på 1,2 milliarder dollar signert. Over en periode på fem år skulle det produseres 55 000 kjøretøyer, med opsjon på ytterligere 15 000 enheter.

Under testing på hærens Aberdeen Proving Grounds av de første produksjonskjøretøyene knakk en drivaksel. Undersøkelser viste at hæren hadde testet det kjøretøyet det gjaldt utenfor spesifikasjonene, men AM General gikk over designet av drivakselen allikevel.

HMMWV hadde sin internasjonale debut på Farnbourough Air Show utenfor London i 1984. Kjøretøyet var i kamp første gang under gulfkrigen i 1991.

HMMWV erstattet utvalgte M151 Jeep, M274 Mule, M561 Gamma Goat M718A1 og M792 ambulanse.  Fram til 2004 hadde mer enn 175.000 kjøretøyer blitt produsert.

AM General har også bygget en prototyp av en lett lastebil på HMMWV-ramme, med førerplassen framme over motoren.

I 1995 kom versjon A2, med noen tekniske forbedringer.

 Teknisk beskrivelse 
HMMWV hadde opprinnelig en åttesylindret dieselmotor på 6,2 liter og 150 (amerikanske) hestekrefter fra General Motors, en THM400 automatisk girkasse (også den fra GM), en New Process 218 fordelingsgirkasse, firehjulstrekk, portalaksler, uavhengig hjuloppheng og skivebremser på alle fire hjul. Den er laget for å være luftportabel.

Lastekapasiteten varierer veldig fra modell til modell, men er vanligvis på litt over ett tonn.

A2-varianten, som kom i 1995, hadde en 6,5 liter dieselmotor med 160 (amerikanske) hestekrefter. Den nye motoren hadde en elektronisk styrt firetrinns automatisk girkasse og katalysator. En rekke andre små forbedringer ble innført.

 Varianter 
M707 HMMWV Knight En M1025A2 utstyrt for å utføre overvåkning og ildledelse for oppklaringsstyrker.  Den har GPS-system, nattsyn og sambandsradioer. Modellen het tidligere Striker.
M966 HMMWV TOW Armored Lettpansret våpenbærer for TOW-missiler. Våpenstasjonen kan dreies 360° og eleveres fra -10° til +20°.
M996 Mini-Ambulance, Armored Pansret ambulanse med plass til to sengepasienter eller seks sittende pasienter, eventuelt en kombinasjon. I tillegg kan kjøretøyet bringe med seg medisinsk utstyr og personell. Totalvekt 3 560 kg. Kjøretøyet er også utstyrt med ABC-beskyttelse.
M997 Maxi-Ambulance, Armored En pansret ambulanse, noe større enn M996.  Fire sengeplasser eller plass til åtte sittende pasienter, eller en kombinasjon.  Kjøretøyet er også utstyrt med ABC-beskyttelse.
M998 Cargo/Troop En veldig vanlig variant, kjøpt inn i store antall for forskjellige bruksområder.
M998 HMMWV Avenger 
M1025 Armament Carrier, Armored 
M1026 Armament Carrier, Armored W/W 
M1035 Soft-Top Ambulance Ambulanse med to sengeplasser.
M1036 TOW Armored W/W Lik M966, men har en vinsj for selvbergning.
M1037 S-250 Shelter Carrier 
M1038 Cargo/Troop Carrier W/W 
M1042 S-250 Shelter Carrier W/W 
M1043 Armament Carrier, Up-Armored 
M1044 Armament Carrier, Up-Armored W/W 
M1045 TOW Up-Armored Armor Opp-pansret utgave av TOW-bæreren.
M1046 TOW Up-Armored Armor W/W Opp-pansret utgave av TOW-bæreren med vinsj for selvbergning.
M1069 Tractor for M119 105mm Gun 
M1097 Heavy Forsterket på samme måte som M1123.
M1097 Heavy HMMWV Avenger Forsterket på samme måte som M1123.
M1109 Up-Armored Armament Carrier 
M1113 Expanded Capacity En tyngre variant med en totalvekt på 5 221 kg.  Den er beregnet på å bære S-788 kommandocontainere med fullt utstyr, i motsetning til de tidligere M1037 og M1097 som ikke kunne bære alt utstyret containeren kunne inneholde.  Hjulopphenget, kraftoverføringen og bremsene er forsterket.
M1114 Up-Armored Armament Carrier Pansret for til en viss grad stå i mot beskytning og miner.  Produsert siden 1996, i et antall som overstiger 4 500 kjøretøyer.  Spesielt amerikanske erfaringer i Afghanistan og Irak gjorde at den amerikanske hæren etterspurte denne varianten i større antall.
M1116 Up-Armored HMMWV 
M1121 TOW Armored 
M1123 Heavy Forsterket utgave med høyere totalvekt enn M998 og M998A1.  Den kan bære 1 998 kg med last (inkludert passasjerer).  M1123 har forsterket ramme, løfteøyer, fjærer bak, støtdempere, styreledd og dekk og en annen utveksling i differensialer og girkasse.
M1145 Up-Armored HMMWV Utviklet for det amerikanske luftforsvaret for å brukes til ildledelse på bakken.  Den er utstyrt med sambandsutstyr for å kommunisere med fly, samt ekstra pansring.  Den er basert på den noe kraftigere Expanded Capacity-HMMWV.
M1151 Enhanced Armament Carrier
M1152 Enhanced Troop/Cargo/Shelter Carrier

 Konkurrenter 
Andre kjøretøyer som brukes i omtrent samme roller er Land Rover Defender, Steyr-Daimler-Puch Pinzgauer, Mercedes-Benz Geländewagen (som alle er litt mindre og lettere) eller Mercedes-Benz Unimog (som er større og tyngre). Russiske GAZ-3937 er i samme gruppe.

 Kilder 
 Michael Green; Hummer, Motorbooks International 1992, ISBN 0-87938-592-8
 GlobalSecurity.org (engelsk)

 Se også 
 Bil
 Hummer – den sivile utgaven
 MOWAG Eagle (bygget på HMMWV-plattform)
 Otokar Cobra (bygget på HMMWV-plattform)

 Eksterne lenker 

 AM General sin offisielle hjemmeside (engelsk)
 HUMVEE Technical Manuals (engelsk)

Kategori:Feltvogner
Kategori:militære kjøretøyer fra USA